Jerom gambiti. Jerom gambiti – bu quyidagi yurishlar bilan boshlanadigan shaxmat debyuti: 1. e2-e4 e7-e5 2. Kg1-f3 Kb8-c6 3. Cf1-c4 Cf8-c5 4. Cc4:f7+. Tarixi. Jerom gambiti amerikalik shaxmat havaskori Alonzo Jerom (1834—1902) sharafiga nomlangan boʻlib, u ushbu debyut tahlilini 1874-yil aprel oyida Dubuque Chess Journalda nashr etgan. Zamonaviy shaxmat amaliyotida kamdan-kam uchraydi. Debyut gʻoyalari. Gambitning asosiy gʻoyasi – piyoda uchun filni qurbon qilish, qora shohni rokirovkadan mahrum qilish va uning xavfli holatidan foydalanib, hujum qilish imkoniyatini qoʻlga kiritish. Oʻz tadqiqotida A.Jerom 4. …Ke8:f7 dan keyin oʻyinni 5. Kf3:e5+ Kc6:e5 6. Qd1-h5+ (yoki 6. d2-d4)ga qadar davom ettirishni tavsiya qilgan. Uning fikricha, himoyada qoralar yaxshi imkoniyatlarga ega boʻlishiga qaramay, oqlarga hujumni davom ettirish uchun sezilarli darajada qarshilik koʻrsatolmaydi.